214 candidaţi la alegerile europarlamentare au fost verificați de Consiliul Naţional pentru Studierea Arhivelor Securităţii și în cazul lor au fost emise adeverinţe că nu au colaborat cu Securitatea comunistă.
Într-un comunicat de presă transmis joi, 30 mai, CNSAS a anunțat că Biroul Electoral Central i-a transmis spre verificare datele/informaţiile deţinute pentru 541 de candidaţi.
Situaţia la zi a verificărilor se prezintă astfel:
* pentru 214 persoane, Colegiul CNSAS a hotărât emiterea adeverinţelor care să ateste că persoanele verificate nu au avut calitatea de lucrător al Securităţii sau de colaborator al acesteia, precum şi menţinerea deciziilor/adeverinţelor eliberate anterior, întrucât nu au fost identificate în arhiva CNSAS documente noi sau neprocesate;
* pentru 315 candidaţi nu s-au efectuat verificări, întrucât aceştia sunt născuţi după data de 22 decembrie 1973;
* pentru 12 candidaţi, verificările sunt încă în curs de soluţionare.
Colegiul CNSAS subliniază faptul că, în ciuda informaţiilor false vehiculate în spaţiul public sau a dificultăţilor administrative existente, instituţia continuă să îşi îndeplinească mandatul şi serviciul public cu care a fost învestit.